b'\n_START_ARTICLE_\nIgnas V\xc4\x97g\xc4\x97l\xc4\x97\n_START_SECTION_\nBiografija\n_START_PARAGRAPH_\n1988 m. baig\xc4\x97 Vilniaus 6-\xc4\x85j\xc4\x85 vaik\xc5\xb3 muzikos mokykl\xc4\x85, 1993 m. \xe2\x80\x93 sidabro medaliu S. N\xc4\x97ries vidurin\xc4\x99 mokykl\xc4\x85. Daugiau kaip 11 met\xc5\xb3 dainavo vaik\xc5\xb3 ir jaunuoli\xc5\xb3 chore \xe2\x80\x9e\xc4\x84\xc5\xbeuoliukas", atliko pagrindinius vaidmenis Algirdo Aramino re\xc5\xbeisuotuose Lietuvos kino studijos filmuose Gele\xc5\xbein\xc4\x97 princes\xc4\x97 (1988) bei Traukinys \xc4\xaf Bulzibar\xc4\x85 (1986), \xc4\xafgarsino kelias de\xc5\xa1imtis menini\xc5\xb3 ir multiplikacini\xc5\xb3 film\xc5\xb3._NEWLINE_Vilniaus universiteto Teis\xc4\x97s fakultete studijavo (1993\xe2\x80\x931998 m.) teis\xc4\x99, jam suteiktas teisininko kvalifikacinis laipsnis. Lietuvos teis\xc4\x97s akademijos Teis\xc4\x97s fakultete baig\xc4\x97 doktorant\xc5\xabr\xc4\x85, 2002 m. Tarptautin\xc4\x97s ir Europos S\xc4\x85jungos teis\xc4\x97s katedroje apgyn\xc4\x97 disertacij\xc4\x85, socialini\xc5\xb3 moksl\xc5\xb3 teis\xc4\x97s krypties daktaras. 2006 m. suteiktas docento pedagoginis vardas._NEWLINE_Ignas V\xc4\x97g\xc4\x97l\xc4\x97 Oksfordo universitete (Anglija) studijavo Europos S\xc4\x85jungos teis\xc4\x99, Hagos tarptautin\xc4\x97s teis\xc4\x97s akademijoje (Nyderlandai) \xe2\x80\x93 tarptautin\xc4\x99 privatin\xc4\x99 teis\xc4\x99, tarptautin\xc4\x99 mokes\xc4\x8di\xc5\xb3 teis\xc4\x99 \xe2\x80\x93 Bratislavoje, \xc5\xbemogaus teises \xe2\x80\x93 Var\xc5\xa1uvoje, Europos S\xc4\x85jungos teis\xc4\x99 \xe2\x80\x93 Danijos Karali\xc5\xa1koje u\xc5\xbesienio reikal\xc5\xb3 ministerijoje bei kitose u\xc5\xbesienio \xc5\xa1ali\xc5\xb3 institucijose bei \xc4\xafstaigose. Po a\xc5\xa1tuoni\xc5\xb3 pakop\xc5\xb3 kurs\xc5\xb3 Lietuvoje, Vokietijoje bei Belgijoje 1999 m. jam suteiktas Europos S\xc4\x85jungos d\xc4\x97stytojo diplomas. 2004 metais Ignas V\xc4\x97g\xc4\x97l\xc4\x97 kartu su 7 jaunais politikais i\xc5\xa1 kit\xc5\xb3 Europos valstybi\xc5\xb3 dalyvavo JAV vyriausyb\xc4\x97s organizuojamoje programoje \xe2\x80\x9eJAV politin\xc4\x97 sistema ateities Europos ir Eurazijos lyderiams\xe2\x80\x9c._NEWLINE_1995\xe2\x80\x931996 m. dirbo Lietuvos teisinink\xc5\xb3 draugijoje, 1996\xe2\x80\x931997 m. \xe2\x80\x93 advokat\xc5\xb3 kontoroje \xe2\x80\x9eForesta", nuo 1997 m. iki 2002 met\xc5\xb3 dirbo tarptautin\xc4\x97je audito kontoroje \xe2\x80\x9eKPMG Lietuva. Auditas, apskaita, konsultacijos" teisininku, nuo 2007 iki 2010 \xe2\x80\x93 MRU Teis\xc4\x97s fakulteto Europos S\xc4\x85jungos teis\xc4\x97s katedros ved\xc4\x97jas. \xc5\xa0iuo metu \xe2\x80\x93 MRU Teis\xc4\x97s fakulteto Tarptautin\xc4\x97s ir Europos S\xc4\x85jungos teis\xc4\x97s instituto profesorius. D\xc4\x97sto Europos S\xc4\x85jungos teis\xc4\x97s kursus lietuvi\xc5\xb3 ir angl\xc5\xb3 kalbomis. Ignas V\xc4\x97g\xc4\x97l\xc4\x97 skaito paskaitas, veda seminarus ne tik universiteto studentams, bet taip pat ir teis\xc4\x97jams, advokatams, organizuoja ir dalyvauja \xc4\xafvairiose tarptautin\xc4\x97se konferencijose._NEWLINE_2008 m. gegu\xc5\xbe\xc4\x97s 15 d. docentas Ignas V\xc4\x97g\xc4\x97l\xc4\x97 habilitacijos proced\xc5\xabrai socialini\xc5\xb3 moksl\xc5\xb3 srityje, teis\xc4\x97s mokslo kryptyje, pateik\xc4\x97 mokslo darb\xc5\xb3 ap\xc5\xbevalg\xc4\x85 \xe2\x80\x9eRibojim\xc5\xb3 draudimas ir pagr\xc4\xafstumas Europos Bendrij\xc5\xb3 vidaus rinkos laisv\xc4\x97se\xe2\x80\x9c MRU Teis\xc4\x97s fakulteto tarybos ir habilitacijos proced\xc5\xabros komisijos pos\xc4\x97dyje, s\xc4\x97kmingai \xc4\xafvykd\xc4\x97 habilitacijos proced\xc5\xabr\xc4\x85._NEWLINE_Advokat\xc5\xb3 kontoros \xe2\x80\x9e4law\xe2\x80\x9c advokatas._NEWLINE_Lietuvos teisinink\xc5\xb3 draugijos pirmininkas, Lietuvos universitet\xc5\xb3 rektori\xc5\xb3 konferencijos teis\xc4\x97s komiteto pirmininkas, advokat\xc5\xb3 kvalifikacinio egzamino komisijos pirmininko pavaduotojas, notar\xc5\xb3 kvalifikacinio egzamino komisijos narys, Europos teis\xc4\x97s asociacijos valdybos narys._NEWLINE_Ignas V\xc4\x97g\xc4\x97l\xc4\x97 yra paskelb\xc4\x99s mokslini\xc5\xb3 publikacij\xc5\xb3, yra vadov\xc4\x97li\xc5\xb3, metodini\xc5\xb3 priemoni\xc5\xb3 ir monografij\xc5\xb3 autorius ir bendraautoris. Be gimtosios kalbos, moka angl\xc5\xb3 bei rus\xc5\xb3 kalbas, bendrauja pranc\xc5\xabz\xc5\xb3 kalba._NEWLINE_2014 m. gegu\xc5\xbe\xc4\x97s 16 d. i\xc5\xa1rinktas Lietuvos advokat\xc5\xabros advokat\xc5\xb3 tarybos pirmininku.'